钦定古今图书集成/明伦汇编/氏族典/第302卷 > 梁彦通
## 钦定古今图书集成/明伦汇编/氏族典/第302卷 > 梁彦通

按《东平州志》：“彦通，字贯之，适之子。以荫补秘书省正
字，累勋上柱国，封保定县男。初在昭德，有吴氏兄弟
久异籍，请同居守，难之。彦通曰：‘民知义可旌而不可
沮’。竟如吴氏请，其家画像祀之。在澶州，河决曹村，召
彦通专狱讼，取不听命者一人绳治，万人悚栗，堤遂
成。及刺邢州，契丹使王遵义来聘，往劳之，遵义曰：‘太
守不服金带，是薄我不肯见’。”彦通曰：“朝服不可改也。”
竟不易服。改知华州。岁凶，斗米钱三百，乃括仓粟平
价坐府中亲视籴，老弱至者日千人，遂赖以安。事闻，
方召入，会以病卒。